ኮሚሽኑ በአማራ ክልል የሙስና ወንጀል የፈጸሙ 211 ግለሰቦች መቀጣታቸውን አስታወቀ
የኮሚሽኑ ምክትል ኮሚሽነር አቶ እውነቴ አለነ ትናንት  እንዳስታወቁት ግለሰቦቹ የተቀጡት ባለፉት ዘጠኝ ወራት በተደረገ ጠንካራ የክትትልና የቁጥጥር ስራ ጥፋተኛ ሆነው በመገኘታቸው ነው።በ121 መዝገቦች ክስ ተመስርቶባቸው ተገቢውን ማስረጃ በማሰባሰብ ቅጣቱ የተወሰነባቸው 182 ወንድና 29 ሴቶች መሆናቸውንም ተናግረዋል።ግለሰቦቹ በተመሰረተባቸው በስልጣን ያለ አግባብ መጠቀም፣ በግዢና ጨረታ ሙስና ፣ በተጭበረበረ ሰነድ መገልገል፣ በግብር መሰወርና መሰል የወንጀል ክስ ጥፋተኛ ሆነው መገኘታቸውንም አስረድተዋል።ግለሰቦቹ በፈፀሙት ወንጀል ጥፋተኛ ሆነው በመገኘታቸውም ከሦስት ወር አስከ 14 ዓመት የሚደርስ ፅኑ እስራትና ከ300 እስከ 30 ሺህ ብር የሚደርስ የገንዘብ ቅጣት የተጣለባቸው መሆኑን ገልፀዋል።በእጃቸው የተገኘና የሙስና ፍሬ የሆነ ከ14 ነጥብ አንድ ሚሊዮን ብር የሚበልጥ ገንዘብና አንድ ሺህ 400 ካሬ ሜትር ቦታም ለመንግስት ገቢ መደረጉን አስታውቀዋል።ከዚሁ ጎን ለጎን በተሰራ የአስቸኳይ የቅድመ ሙስና መከላከል ተግባርም በጨረታ፣ በእቃ ግዢ፣ በምግብ ዋስትናና በሌሎች እንቅስቃሴዎች ሙስና ሊፈፀምበት የነበረ 18 ሚሊዮን ብር ማስቀረት እንደተቻለ አብራርተዋል ።ለሙስና በተጋለጡ የከተማ መሬት፣ የንብረት ግዢና ጨረታ፣ የግንባታ፣  የግብር አሰባሰብና አወሳሰን፣በሰነድና መሰል ተግባራት ዙሪያ በተለየ ትኩረት እየተሰራ እንደሚገኝም አብራርተዋል።ህብረተሰቡ ለኮሚሽኑ ስራ መሳካት የሚያደርገውን ጥቆማ አጠናከሮ እንዲቀጥል የግንዛቤ ማስጨበጫ ስራ እየተከናወነ እንደሚገኝ አመልክተው፤ ባለፉት ወራትም የሙስና ባህሪ ያላቸው አንድ ሺህ 100 ጥቆማዎች ለኮሚሽኑ እንደደረሱት አቶ እውነቴ አስታውቀዋል።በክልሉ በቀዳሚው ዓመት ተመሳሳይ ወቅት ሙስና ፈፅመው የተገኙ 190 ግለሰቦች በህግ ፊት ቀርበው እንዲቀጡ መደረጉን ከኮሚሽኑ የተገኘ መረጃ ያመለክታል-(ኢዜአ)።